Mwamitano, 2 sanza ya 6
Ndemo lokola nde ya mɔtɔ . . . efandaki likoló ya moto na moto na kati na bango.
Bayekoli oyo bazalaki na shambre ya likoló bakokaki kobosana mokolo wana ata moke te. Mokomoko na bango azalaki na eloko moko lokola mɔtɔ na motó na ye. Yehova apesaki bango likoki ya koloba na minɔkɔ ya bapaya. Bazalaki na ntembe ata moke te ete batyami mafuta na elimo santu. (Mis. 2:6-12) Kasi makambo wana ya kokamwa esalemaka te epai ya bakristo nyonso oyo batyamaka mafuta na elimo. Na ndakisa, Biblia elobi te ete eloko moko lokola mɔtɔ emonanaki na mitó ya bankóto ya bato oyo batyamaki mafuta na elimo na Yerusaleme nsima ya mokolo ya Pantekote. Batyamaki mafuta na elimo ntango bazwaki batisimo. (Mis. 2:38) Lisusu, bango nyonso te nde batyamaka mafuta na elimo ntango bazwi batisimo. Basamaria batyamaki mafuta na elimo mwa moke nsima ya batisimo na bango. (Mis. 8:14-17) Mpe atako esalemaka mpenza bongo te, Korneyi ná bato ya ndako na ye batyamaki mafuta na elimo liboso ete bázwa batisimo.
Mwapɔsɔ, 3 sanza ya 6
Bóbatela bomoko ya elimo na ekanganeli ya kimya oyo esangisaka.
Bayebi ete Yehova apesaka te bakristo oyo batyami mafuta na elimo elimo santu mingi koleka basaleli na ye mosusu. Mpe bakanisaka te ete bakoki kokanga ntina ya mateya ya solo ya Biblia malamu koleka moto mosusu nyonso. Bakoki mpe soki moke te koyebisa moto mosusu ete ye mpe azali mokristo oyo atyami mafuta na elimo mpe asengeli kobanda kolya limpa mpe komɛla vinyo na Ekaniseli. Bazalaka na komikitisa mpe bayebi ete kaka Yehova nde akoki kobenga bato mpo bákende likoló. Bakristo oyo batyami mafuta na elimo balingaka ete basusu bátalela bango lokola bato nyonso. (Ef. 1:18, 19; Flp. 2:2, 3) Bayebi mpe ete ntango Yehova atyaki bango mafuta na elimo, ayebisaki ata moto moko te likambo yango. Na yango, mokristo oyo atyami mafuta na elimo akamwaka te soki bato mosusu bandimi mbala moko te ete atyami mafuta na elimo. Biblia eyebisi biso tóndima mbala moko te moto oyo alobi ete Nzambe apesi ye mokumba moko monene.
Mwalomingo, 4 sanza ya 6
Ee bomɛngo ya Nzambe mpe bwanya na ye mpe boyebi na ye ezali mingi mpenza!
Na ndakisa, ntango balingaki kobɔtɔla ye Sara, mwasi na ye ya kitoko, mpe ntango balingaki koboma Abrahama, Yehova abatelaki bango nyonso mibale na ndenge ya likamwisi mbala mingi. (Eba. 12:10-20; 20:2-7, 10-12, 17, 18) Makambo wana ekómisaki kondima ya Abrahama makasi. Tokoki kozala baninga ya motema ya Yehova? Ɛɛ! Lokola Abrahama, tosengeli koyekola makambo ya Yehova. Biso mpe tokoki kokóma na boyebi mpe komikundola makambo oyo Yehova asalelá biso na bomoi. Lelo oyo, tozali na boyebi mingi koleka Abrahama. (Dan. 12:4) Biblia etondi na boyebi ya “Oyo abimisá likoló ná mabele.” (Eba. 14:22) Makambo oyo toyekolaka esalisaka biso tólinga Yehova mpe tómemya ye mingi. Bolingo mpe limemya yango mpo na Nzambe etindaka biso tótosa ye. Ntango tosalaka bongo, tomonaka ndenge abatelaka mpe apambolaka biso, mpe yango esalisaka biso tóyeba makambo mingi oyo ekómisaka kondima na biso makasi. Soki tozali kosalela Yehova na motema mobimba, tokosepela, tokozala na kimya mpe na esengo. (Nz. 34:8; Mas. 10:22) Soki tokómi na boyebi ya Yehova mingi mpe tozali komikundola makambo oyo asalelaka biso, boninga na biso na ye ekokóma makasi mpenza. w16.02 1:7, 8
lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn